Kantoorpraktisyns: wanneer perfeksionisme jou bevordering pootjie - Solidariteit GildesSolidariteit Gildes Kantoorpraktisyns: wanneer perfeksionisme jou bevordering pootjie - Solidariteit Gildes
Tuis / Gilde Artikels / Kantoorpraktisyns: wanneer perfeksionisme jou bevordering pootjie
Kantoorpraktisyns: wanneer perfeksionisme jou bevordering pootjie
Perfeksionisme is een van daardie eienskappe wat positief of negatief kan wees. Aan die een kant kan dit jou motiveer om werk van hoë gehalte te lewer. Aan die ander kant kan dit angstigheid veroorsaak en jou sodoende terughou. In so 'n geval kan dit daartoe lei dat jy oorgesien word wanneer daar na bevordering gekyk word.
Daar is gevind dat perfeksionisme gepaard gaan met 'n wye verskeidenheid geestesongesteldhede, wat depressie, sosiale angs, agorafobie, anoreksie, slapeloosheid, selfbesering en selfdoodgedagtes insluit.
In 'n studie gedoen deur Andrew P. Hill van die York St John Universiteit in Brittanje het hy vir perfeksioniste en nie-perfeksioniste dieselfde taak gegee om te verrig. Wat hy egter nie genoem het nie, was dat die taak onmoontlik was om te voltooi. Almal het 'n ruk lank hard gewerk, maar die perfeksioniste het gou omgekrap geraak en ook gouer opgegee.
Die vermoë om te volhard, selfs wanneer dinge nie volgens plan verloop nie, is 'n sleutel tot sukses. Ongelukkig ontbreek hierdie element in baie perfeksioniste. Perfeksionisme maak jou nie beter in jou werk nie en dit kan veroorsaak dat jy minder uitrig.
Indien jy teruggehou word deur jou perfeksionisme is dit tyd om 'n verandering te maak. Vind uit waarom jy sulke onmoontlike standaarde vir jouself stel. Laat dit jou beter oor jouself voel, wil jy niemand teleurstel nie, is jy bang om foute te maak? Ruim elke dag voor werk tyd in om jouself die regte boodskappe te gee. Vertel jouself dat jy goed genoeg is, dat jy maar foute mag maak, dat jy kan deurdruk, ens.
Identifiseer die vereiste standaard vir elke taak. Is hierdie taak een wat vereis dat dit vinnig en gou gedoen moet word, of een wat kliëntgereed moet wees? Dit is soos om 'n voertuig te kies volgens behoefte: gaan jy 'n fiets nodig hê om daar te kom, of is dit 'n geleentheid vir 'n limousine? Jy kan nie elke taak oor dieselfde kam skeer nie. Die hoeveelheid tyd wat jy daaraan bestee om jou rekenaar af te stof mag definitief nie dieselfde wees as die tyd wat jy bestee om 'n voorlegging voor te berei nie.
Moenie 'n taak oorwerk nie. Leer om te besef wanneer om te stop.
Oefen met take wat minder belangrik is. Daag jouself uit om die taak vinnig af te handel, en kyk wat gebeur. Enige nuwe gewoonte kan ingeoefen word. Jy sal gou agterkom dat jy nie net meer tyd het om aan die belangrike take te bestee nie, maar dat jy minder oorwerk is en eintlik verlig is wanneer jy beter kan prioritiseer.